Diari Oficial de la Generalitat Valenciana


Sumari del DOGV 4058, del 06-08-2001 (2001/7816)

Informació pública de les bases per les qual es convoquen ajudes econòmiques per als ajuntaments i les mancomunitats de municipis, per a la realització d'activitats de promoció de l'ús del valencià.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4058

Data del DOGV
:   06-08-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/7816


Data del document
:   18-07-2001

Organisme emissor
:   Federació Valenciana de Municipis i Províncies

Tipus de document
:   Anunci

Descriptors 

:   * llengua regional
    * administració local
    * associació de municipis
    * suport econòmic
    * ajuda pública

Informació pública de les bases per les qual es convoquen ajudes econòmiques per als ajuntaments i les mancomunitats de municipis, per a la realització d'activitats de promoció de l'ús del valencià. [2001/X7816]
  
La Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, determina, en l'article 7, que el valencià s idioma oficial de la Comunitat Valenciana, alhora que indica que s'atorgarà protecció i respecte especials a la recuperació del valencià.
  
La Llei 4/1983, de 23 de novembre, de la Generalitat Valenciana, d'Ús i Ensenyament del Valencià fixa com un dels objectius específics el de protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial.
  
Els articles 7, 27, 28 i 29 determinen que el valencià és llengua pròpia de la Generalitat Valenciana i de la seua administració pública, alhora que estableixen l'obligatorietat de fomentar l'ús del valencià i de propiciar-ne l'ensenyament als funcionaris i empleats públics.
  
Per tal de dur endavant aquests objectius, el Govern Valencià té present que el camp d'actuació en el procés de recuperació lingüística és complex i serà eficaç si s'aconsegueix la confluència de les voluntats de la majoria de ciutadans valencians. En aquest context, s'ha considerat la necessitat d'impulsar en les administracions públiques estructures de promoció del valencià, actuant-hi a través de la Federació Valenciana de Municipis i Províncies com a associació de municipis que els integra representa, en compliment i desenvolupament de les seues finalitats estatutàries.
  
Les ajudes esmentades, com a conseqüència de la signatura del Conveni subscrit entre la Conselleria de Cultura i Educació i la Federació Valenciana de Municipis i Províncies, seran per un import màxim de setanta-sis milions cinc-centes mil (29.738.961) pessetes (459.774'25 euros), que es distribuiran entre els ajuntaments i les mancomunitats sol·licitants en atenció a les bases que s'adjunten.
  
En virtut d'allò anterior, es convoquen ajudes econòmiques per als ajuntaments i les mancomunitats de municipis, destinades a la realització de programes i activitats de promoció de l'ús oficial i social del valencià dins dels àmbits respectius, i també se n'aproven les bases que regiran la convocatòria i els models de sol·licitud que figuren com a annexos.
  
Bases per les quals es convoquen ajudes econòmiques per als ajuntaments i les mancomunitats de municipis, per a la realització d'activitats de promoció de l'ús del valencià.
  
I. Beneficiaris i objectius de les ajudes
  
Seran objecte de subvenció les activitats de promoció de l'ús del valencià, realitzades durant l'any 2001, segons els criteris següents:
  
1. Beneficiaris
  
Podran sol·licitar ajudes, els ajuntaments i les mancomunitats de municipis de la Comunitat Valenciana.
  
2. Objectius
  
2.1 Retolacions i senyalitzacions. Retolar, exclusivament en valencià, els indicadors urbans, els indicadors de carrers, la senyalització interior i exterior dels edificis municipals i la senyalització de camins: se subvencionen les despeses d'adquisició i retolacions dels indicadors urbans.
  
2.2 Cursos d'ensenyament de valencià per a funcionaris i empleats públics. Han de tenir una durada mínima de 60 hores lectives, i realitzar-se entre l'1 de gener i el 26 d'octubre de 2001. Han d'ajustar-se als programes oral, elemental i mitjà de la Junta Qualificadora de Coneixements de Valencià i han de tenir un mínim de 15 alumnes i un màxim de 35. Els professors hauran d'estar en possessió de la titulació corresponent: llicenciatura en Filologia Valenciana, diploma de Mestre de Valencià o equivalents.
  
També podrà sol·licitar-se la subvenció per a la realització de cursos per a la població adulta en general, quan es tracte de corporacions locals que no estiguen incloses dins del Programa d'Educació Permanent d'Adults, coordinat i subvencionat a través de la Direcció General de Centres Docents de la Conselleria de Cultura i Educació.
  
La subvenció s'ajustarà a les hores lectives i honoraris corresponents, que hauran de constar en el contracte entre la corporació local i el professorat dels cursos. La valoració mínima, per al càlcul dels honoraris, serà de 3.500 pessetes/hora lectiva.
  
2.3 Campanya municipal de sensibilització i promoció de l'ús del valencià. Engegaran actuacions que fomenten i utilitzen el valencià en les activitats següents: activitats culturals i divulgatives, l'edició de guies turístiques, d'itineraris de la natura i activitats esportives, i l'edició de programes de festes sense publicitat comercial.
  
2.4 Creació i/o funcionament de l'Oficina Municipal de Promoció de l'Ús del Valencià. Les entitats que sol·liciten ajuda per aquest concepte, a més a més dels apartats anteriors que els interessen, hauran d'emplenar l'apartat 3.4 de l'imprès de sol·licitud i acompanyar la documentació complementària corresponent.
  
L'oficina haurà d'estar dotada de personal especialitzat. Disposarà, com a mínim, d'un/a tècnic/a de promoció lingüística pertanyent al grup A o B, el lloc de treball del qual tindrà unes característiques semblants a les que, per a la mateixa funció, té la Generalitat Valenciana.
  
L'oficina tindrà com a finalitats les següents:
  
2.4.1 Promoure l'ús del valencià en els diferents àmbits d'actuació municipal, especialment en allò que condueix de fer efectiu el compliment de la legislació en matèria lingüística i la coordinació amb les activitats i els objectius de promoció de l'ús del valencià aprovats pel Consell de la Generalitat Valenciana.
  
2.4.2 La programació i realització de campanyes municipals de sensibilització i promoció de l'ús del valencià i de normalització lingüística.
  
2.4.3 La realització d'activitats que fomenten l'ús del valencià en àmbits específics com ara esports, comerç, joventut, temps lliure, associacions cíviques, etc.
  
2.4.4 Promoure l'aprovació del reglament municipal de normalització lingüística i coordinar-ne l'aplicació.
  
2.4.5 Dinamitzar i impulsar l'ús del valencià en el interior de l'ajuntament i facilitar assessorament en els aspectes lingüístics i de llenguatges específics.
  
2.4.6 Prestar suport a la traducció i correcció de textos de les publicacions i de tots aquells textos que hagen de tenir una àmplia difusió.
  
2.4.7 Organitzar cursos d'ensenyament del valencià per a funcionaris, empleats públics i població adulta no escolaritzada.
  
2.4.8 Prestar un servei públic d'assessorament legal i administratiu en assumptes de drets lingüístics.
  
II. Sol·licitud
  
1. Lloc de presentació de la instància
  
Les instàncies es dirigiran a la Federació Valenciana de Municipis i Províncies, 46261 València, c/ Comte Trènor, 9, hauran d'ajustar-se als models que figuren en l'annex, i podran presentar-se, amb la documentació complementària, al Registre General de la Federació Valenciana de Municipis i Províncies.
  
2. Termini de presentació d'instàncies.
  
2.1 El termini de presentació de sol·licituds acabarà el 14 de setembre de 2001. Si a partir d'aquesta data, en el termini de tres mesos, no hi ha una resolució expressa sobre la sol·licitud, s'entendrà que ha estat desestimada.
  
2.2 La Federació Valenciana de Municipis i Províncies revisarà les sol·licituds per tal que totes les dades exigides en la convocatòria figuren en l'expedient. Si la sol·licitud estigués incompleta, la Federació Valenciana de Municipis en comunicarà a l'entitat sol·licitant les deficiències per tal que, en un termini de deu dies, siguen subsanades amb l'advertiment que, si no ho feren, s'arxivarà l'expedient sense més tràmit.
  
III. Documentació complementària
  
1. Retolacions i senyalitzacions. Caldrà presentar la relació de les llegendes que es volen escriure en valencià.
  
2. Cursos per a funcionaris i treballadors de l'administració. Haurà de consignar-se, el calendari de realització del curs i el nivell que s'hi vol impartir. S'adjuntarà fotocòpia de la titulació del/ de la professor/a i del contracte, per a 2001, entre la corporació local i el professorat, en el qual hauran de constar les hores lectives i els honoraris professionals.
  
3. Campanya municipal de sensibilització i promoció de l'ús del valencià. És necessari especificar l'objectiu, la temporització i els elements materials, personals i pressupostaris que s'utilitzaran en la campanya.
  
4. Creació i/o funcionament d'oficines municipals de promoció de l'ús del valencià.
  
A més a més de la informació que figura en el modelo de sol·licitud, hi caldrà:
  
4.1 Certificat de la secretaria/intervenció de la corporació local en el qual figure la partida i la consignació pressupostària existent per a 2001 per al funcionament de l'oficina. Caldrà especificar-hi les despeses referides a personal i activitats.
  
4.2 Si el pressupost per a 2001 encara no està aprovat, caldrà el certificat de l'acord de l'òrgan corresponent en el qual es compromet, per a 2001, la despesa referida a l'oficina.
  
4.3 Respecte al personal adscrit a l'oficina caldrà, si és contractat laboral, descripció detallada de la classificació del lloc de treball, grup, nivell, titulacions, requisit, dependència orgànica i fotocòpia del contracte.
  
IV. Resolució de sol·licituds
  
1. Les sol·licituds seran estudiades per una comissió tècnica que presidirà el secretari general tècnic de la Federació Valenciana de Municipis i Províncies, de la qual formaran part el cap de l'Àrea dels Serveis Jurídics i Econòmics, el director dels Cursos de Formació i el vicesecretari general, tots els anteriors de la Federació Valenciana de Municipis i Províncies. En el cas de produir-se cap vacant o absència dels membres de la comissió, el secretari general tècnic en designarà els suplents corresponents.
  
Per a l'estudi de les sol·licituds, la comissió tindrà en compte criteris com ara: nombre de persones a qui va dirigida, pressupost, adequació a les prioritats d'objectius.
  
2. El secretari general tècnic, atenent les sol·licituds presentades, i vist l'informe de la comissió tècnica, farà la proposta a la presidenta de la Federació Valenciana de Municipis i Províncies, la qual resoldrà la concessió i la quantitat de la subvenció, que no superarà el 65% de l'activitat desenvolupada pel beneficiari.
  
V. Obligacions
  
1. Obligacions del beneficiari en general.
  
1.1 Tots els beneficiaris de les subvencions hauran de justificar, en despeses de l'activitat, haver superat, com a mínim en un 35%, la quantitat rebuda com a subvenció.
  
Per calcular aquesta quantitat, no s'hi ha d'incloure l'import de l'IVA.
  
1.2 Realitzar l'activitat que fonamenta la concessió de la subvenció.
  
1.3 Les entitats beneficiàries hauran de comunicar a la Federació Valenciana de Municipis i Províncies altres ajudes i subvencions obtingudes d'altres organismes per a la mateixa finalitat.
  
1.4 Escaurà el reintegrament de les quantitats percebudes i l'exigència de l'interès de demora des del moment del pagament de l'ajuda, en els casos establerts en l'article 47.9 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
  
D'acord amb l'article 47.8 del mateix text refós:
  
«Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió. L'import de les subvencions regulades en aquest article en cap cas podrà ser de tal quantitat que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari».
  
1.5 La submissió a les actuacions de control financer que corresponen a la Intervenció General en relació amb les subvencions i ajudes concedides.
  
1.6 Coordinar amb la Federació Valenciana de Municipis i Províncies les actuacions de promoció de l'ús del valencià, que s'hauran d'ajustar a les orientacions o directrius emanades de la Conselleria de Cultura i Educació, la qual podrà supervisar-les en qualsevol moment.
  
1.7 Per a la coordinació dels cursos d'ensenyament del valencià, la Federació Valenciana de Municipis i Províncies podrà convocar reunions de treball amb el professorat encarregat de donar classes.
  
2. Obligacions respecte a les oficines de promoció de l'ús del valencià.
  
2.1 Obligacions dels beneficiaris.
  
2.1.1 Fer-se càrrec del personal adscrit d'acord amb els criteris tècnics i lingüístics de la Conselleria de Cultura i Educació.
  
2.1.2 Participar en l'organització i el finançament de les activitats assenyalades en el projecte.
  
2.1.3 Fer-se càrrec de les despeses d'infraestructura de manteniment, de material fungible i inventariables necessari.
  
2.1.4 Coordinar amb la Conselleria de Cultura i Educació el funcionament de l'oficina i ajustar-se a les orientacions i directrius de la Direcció General d'Ordenació i Innovació Educativa i Política Lingüística.
  
2.2 Obligacions de la Federació Valenciana de Municipis i Províncies.
  
2.2.1 Distribuir, durant 2001, la quantitat que siga transferida per la Conselleria de Cultura i Educació, en virtut del conveni de col·laboració subscrit, en concepte d'ajuda per a la Promoció de l'Ús del Valencià.
  
2.2.2 Prestar, a través de la Federació Valenciana de Municipis i Províncies, suport tècnic per al funcionament de l'Oficina de Promoció de l'Ús del Valencià, així com per al desenvolupament de les activitats anuals programades.
  
2.2.3 La Federació Valenciana de Municipis i Províncies coordinarà i podrà supervisar en qualsevol moment, les accions de promoció de l'ús del valencià per tal que s'ajusten als objectius proposats i convocar reunions de treball amb els responsables de les oficines de promoció de l'ús del valencià.
  
VI. Forma de pagament
  
La subvenció concedida s'atorgarà quan es presente la documentació justificativa adient per la qual s'ha concedit la subvenció.
  
VII. Justificació de la subvenció
  
El termini de presentació de la documentació justificativa acabarà el 31 de octubre de 2001. Si la justificació no es presenta en aquest termini s'entendrà que es renuncia a l'ajuda i que la subvenció queda sense efectes.
  
Amb caràcter general per a tots els beneficiaris, la justificació de les despeses ha de superar, com a mínim en un 35%, la quantitat rebuda com a subvenció, una vegada descomptat l'import de l'IVA.
  
Per justificar adientment la subvenció haurà de presentar:
  
1. Certificat on figure la denominació de l'activitat, la partida pressupostària, i la quantitat que s'hi ha invertit en cadascuna. La suma total haurà de superar, com a mínim en un 35%, la quantitat rebuda en concepte de subvenció, i s'haurà de fer constar que no s'hi inclou l'import de l'IVA. A més a més de la documentació de caràcter general, caldrà:
  
2. Per a la retolació: fotografia model dels indicadors de carrers, de les senyalitzacions interiors, urbanes o del terme municipal, i la relació de les llegendes utilitzades en la retolació.
  
3. Per als cursos d'ensenyament de valencià: la relació dels alumnes i professors.
  
4. Per a altres activitats:
  
- Memòria explicativa de les activitats realitzades a càrrec de la subvenció.
  
- Un exemplar dels programes, fulls publicitaris, llibres, cartells, de l'activitat subvencionada en els quals ha de figurar la col·laboració de la Conselleria de Cultura i Educació i la Federació Valenciana de Municipis i Províncies.
  
5. Per a les oficines de promoció de l'ús del valencià, a més a més de la documentació anterior corresponent, s'hi haurà de presentar una memòria descriptiva de les activitats realitzades.
  
6. Si en la realització d'activitats col·laboraren altres entitats, s'hi haurà de certificar quines han estat les entitats col·laboradores i les quantitats que ha aportat cadascuna.